ประกาศกรมสวัสดิการและคุ้มครองแรงงาน เรื่อง  หลักเกณฑ์การเป็นหน่วยงานฝึกอบรมเจ้าหน้าที่ความปลอดภัยในการทำงาน

ประกาศกรมสวัสดิการและคุ้มครองแรงงาน
ประกาศกรมสวัสดิการและคุ้มครองแรงงาน
เรื่อง หลักเกณฑ์การเป็นหน่วยงานฝึกอบรม
เจ้าหน้าที่ความปลอดภัยในการทำงาน
 

ตามที่กรมสวัสดิการและคุ้มครองแรงงานได้กำหนดหลักเกณฑ์การขอใบรับรองเป็นหน่วยงานฝึกอบรมเจ้าหน้าที่ความปลอดภัยในการทำงานไว้ตามประกาศกรมสวัสดิการและคุ้มครองแรงงาน
เรื่อง
หลักเกณฑ์การขอใบรับรองเป็นหน่วยงานฝึกอบรมเจ้าหน้าที่ความปลอดภัยในการทำงาน
ลงวันที่ ๙ พฤษภาคม ๒๕๔๐ นั้น
เพื่อให้การพิจารณารับรองการเป็นหน่วยงานฝึกอบรมเจ้าหน้าที่ความปลอดภัยในการทำงานมีความเหมาะสมกับสภาวการณ์
และได้หน่วยงานฝึกอบรมเจ้าหน้าที่ความปลอดภัยในการทำงานที่มีประสิทธิภาพมากยิ่งขึ้น

อาศัยอำนาจตามความในข้อ
๗ ข้อ ๑๐ ข้อ ๑๒ และข้อ ๑๕ แห่งประกาศกระทรวงแรงงานและสวัสดิการสังคม เรื่อง
ความปลอดภัยในการทำงานของลูกจ้าง ลงวันที่ ๓๑ มีนาคม พ.ศ. ๒๕๔๐
ประกอบกับมาตรา ๑๖๖ แห่งพระราชบัญญัติคุ้มครองแรงงาน พ.ศ. ๒๕๔๑
อธิบดีกรมสวัสดิการและคุ้มครองแรงงานจึงออกประกาศไว้ ดังต่อไปนี้

ข้อ
๑ ประกาศนี้เรียกว่า ประกาศกรมสวัสดิการและคุ้มครองแรงงาน
เรื่อง หลักเกณฑ์การเป็นหน่วยงานฝึกอบรมเจ้าหน้าที่ความปลอดภัยในการทำงาน

ข้อ
๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓
ให้ยกเลิกประกาศกรมสวัสดิการและคุ้มครองแรงงาน เรื่อง
หลักเกณฑ์การขอใบรับรองเป็นหน่วยงานฝึกอบรมเจ้าหน้าที่ความปลอดภัยในการทำงาน
ลงวันที่ ๙ พฤษภาคม ๒๕๔๐

หมวด ๑
หลักเกณฑ์การขอใบรับรอง
เป็นหน่วยงานฝึกอบรมเจ้าหน้าที่ความปลอดภัยในการทำงาน
 

ข้อ
๔
หน่วยงานที่สามารถขอใบรับรองเป็นหน่วยงานฝึกอบรมเจ้าหน้าที่ความปลอดภัยในการทำงาน
ได้แก่
(๑) สถาบันอุดมศึกษาของรัฐ
หรือเอกชน ซึ่งมีหลักสูตรการสอนเกี่ยวกับความปลอดภัยและอาชีวอนามัย
(๒) หน่วยงานราชการที่มีฐานะเป็นนิติบุคคล
(๓) รัฐวิสาหกิจตามกฎหมายว่าด้วยแรงงานรัฐวิสาหกิจสัมพันธ์
(๔) นิติบุคคลที่จัดตั้งขึ้นตามกฎหมายแพ่งและพาณิชย์
กฎหมายว่าด้วยบริษัทมหาชนจำกัด
หรือกฎหมายว่าด้วยการจัดตั้งนิติบุคคลอื่นและมีวัตถุประสงค์ในการประกอบกิจการเกี่ยวกับการจัดฝึกอบรมด้านความปลอดภัยและอาชีวอนามัย
(๕) สถานประกอบกิจการที่มีเจ้าหน้าที่ความปลอดภัยในการทำงานระดับวิชาชีพประจำ
ซึ่งมีความประสงค์จะจัดฝึกอบรมหลักสูตรเจ้าหน้าที่ความปลอดภัยในการทำงานระดับพื้นฐาน
หลักสูตรเจ้าหน้าที่ความปลอดภัยในการทำงานระดับหัวหน้างาน
หรือหลักสูตรเจ้าหน้าที่ความปลอดภัยในการทำงานระดับบริหาร
ให้กับบุคลากรของสถานประกอบกิจการนั้นเอง
(๖) หน่วยงานอื่นตามที่อธิบดีประกาศกำหนด

ข้อ
๕
ให้หน่วยงานที่มีความประสงค์จะขอใบรับรองเป็นหน่วยงานฝึกอบรมเจ้าหน้าที่ความปลอดภัยในการทำงาน
ยื่นคำขอต่ออธิบดี หรือผู้ซึ่งอธิบดีมอบหมายพร้อมทั้งแนบเอกสารหลักฐาน ดังต่อไปนี้
(๑) สำเนาเอกสารหลักฐานที่แสดงถึงความเป็นสถาบันอุดมศึกษาและมีหลักสูตรการสอนเกี่ยวกับความปลอดภัยและอาชีวอนามัย
ความเป็นหน่วยงานราชการที่มีฐานะเป็นนิติบุคคล
ความเป็นรัฐวิสาหกิจตามกฎหมายว่าด้วยแรงงานรัฐวิสาหกิจสัมพันธ์ หรือหนังสือรับรองการจดทะเบียนเป็นนิติบุคคลและวัตถุประสงค์ในการประกอบกิจการ
(๒) สำเนาบัตรประจำตัวประชาชน
หรือบัตรประจำตัวเจ้าหน้าที่ของรัฐของผู้มีอำนาจกระทำการแทนหน่วยงาน
(๓) สำเนาทะเบียนบ้านของผู้มีอำนาจกระทำการแทนหน่วยงาน
(๔) แผนที่
หรือเอกสารแสดงที่ตั้งของหน่วยงานโดยสังเขป
(๕) รายชื่อวิทยากร
เอกสารหลักฐานแสดงคุณสมบัติของวิทยากร
และหนังสือยืนยันการเป็นวิทยากรให้กับหน่วยงาน
(๖) เอกสารประกอบการฝึกอบรมที่มีเนื้อหาวิชาตามที่กำหนดในหลักสูตรมาตรฐาน
(๗) แผนและเป้าหมายการจัดฝึกอบรมพร้อมทั้งอัตราค่าใช้จ่ายในการเข้ารับการฝึกอบรม
(๘) เอกสารแสดงรายการอุปกรณ์ประกอบการฝึกอบรม
และเฉพาะหลักสูตรเจ้าหน้าที่ความปลอดภัยในการทำงานระดับวิชาชีพอย่างน้อยต้องประกอบด้วยอุปกรณ์ที่สามารถใช้งานได้
ดังต่อไปนี้
(ก) เครื่องมือวัดสภาพความร้อน
(ข) เครื่องมือวัดระดับความดังของเสียง
(ค) เครื่องมือวัดความเข้มข้นของแสงสว่าง
(ง) เครื่องมือวัดความเข้มข้นของสารเคมี
(จ) อุปกรณ์สาธิตและฝึกปฏิบัติการปฐมพยาบาล
(๙) อุปกรณ์คุ้มครองความปลอดภัยส่วนบุคคลตามเนื้อหาหลักสูตร
ให้ผู้มีอำนาจกระทำการแทนหน่วยงานรับรองเอกสารที่เป็นสำเนา

ข้อ
๖
หน่วยงานที่จะขอใบรับรองเป็นหน่วยงานฝึกอบรมเจ้าหน้าที่ความปลอดภัยในการทำงานเพื่อเป็นวัตถุประสงค์ในการประกอบกิจการเกี่ยวกับการจัดฝึกอบรมเจ้าหน้าที่ความปลอดภัยในการทำงาน
จะต้องจัดให้มี
(๑) บุคลากรที่ทำหน้าที่บริหารจัดการการฝึกอบรมซึ่งมีวุฒิไม่ต่ำกว่าปริญญาตรีอย่างน้อยหนึ่งคน
(๒) วิทยากรที่ปฏิบัติงานเต็มเวลาในหน่วยงานฝึกอบรม
อย่างน้อยหนึ่งคน
(๓) อุปกรณ์สำนักงานซึ่งอย่างน้อยต้องประกอบด้วย
เครื่องคอมพิวเตอร์ โทรศัพท์ โทรสาร และโสตทัศนูปกรณ์ที่จำเป็นในการจัดฝึกอบรม

ข้อ
๗
หน่วยงานฝึกอบรมเจ้าหน้าที่ความปลอดภัยในการทำงานต้องดำเนินการฝึกอบรมตามหลักสูตรมาตรฐานที่กรมสวัสดิการและคุ้มครองแรงงานกำหนดไว้
การฝึกอบรมภาคปฏิบัติ
หน่วยงานฝึกอบรมเจ้าหน้าที่ความปลอดภัยในการทำงานจะต้องจัดให้ผู้เข้ารับการฝึกอบรมได้รับการฝึกอบรมในสถานที่จริง
และได้รับการฝึกอบรมมาใช้อุปกรณ์ที่ใช้ในการฝึกอบรมอย่างทั่วถึง

ข้อ
๘ หน่วยงานฝึกอบรมเจ้าหน้าที่ความปลอดภัยในการทำงาน
ต้องจัดให้มีผู้เข้ารับการฝึกอบรมในแต่ละครั้งไม่เกิน ๗๐ คนต่อหนึ่งห้องฝึกอบรม

หมวด ๒
การควบคุม การเพิกถอน
และการต่ออายุใบรับรอง
 

ข้อ
๙
ให้หน่วยงานฝึกอบรมเจ้าหน้าที่ความปลอดภัยในการทำงาน
แจ้งกำหนดการฝึกอบรมต่ออธิบดี
หรือผู้ซึ่งอธิบดีมอบหมายไม่น้อยกว่าเจ็ดวันก่อนการจัดฝึกอบรม

ข้อ
๑๐
ให้หน่วยงานฝึกอบรมเจ้าหน้าที่ความปลอดภัยในการทำงาน ส่งรายงานการฝึกอบรม
การประเมินผลการฝึกอบรมโดยมีวิทยากรรับรอง
รายชื่อและเอกสารแสดงประวัติของผู้ผ่านการฝึกอบรมตามแบบรายงานแนบท้ายประกาศนี้
ต่ออธิบดีหรือผู้ซึ่งอธิบดีมอบหมายภายในสามสิบวันนับแต่วันที่เสร็จสิ้นการฝึกอบรม

ข้อ
๑๑ ให้อธิบดี
หรือผู้ซึ่งอธิบดีมอบหมาย
มีอำนาจเข้าไปในหน่วยงานฝึกอบรมเจ้าหน้าที่ความปลอดภัยในการทำงานเพื่อสอบข้อเท็จจริง
ตรวจสอบ หรือควบคุมให้หน่วยงานฝึกอบรมเจ้าหน้าที่ความปลอดภัยในการทำงานดำเนินการปฏิบัติให้เป็นไปตามประกาศนี้
ให้ผู้ซึ่งเกี่ยวข้องอำนวยความสะดวก
ชี้แจงข้อเท็จจริง ส่งสิ่งของ หรือเอกสารที่เกี่ยวข้องแก่อธิบดี
หรือผู้ซึ่งอธิบดีมอบหมายในการปฏิบัติหน้าที่ตามวรรคหนึ่ง

ข้อ
๑๒
หน่วยงานฝึกอบรมเจ้าหน้าที่ความปลอดภัยในการทำงานใด
ฝ่าฝืนหรือไม่ปฏิบัติตามประกาศนี้
ให้อธิบดีมีอำนาจสั่งการอย่างหนึ่งอย่างใดดังต่อไปนี้
(๑) มีหนังสือเตือนให้ปฏิบัติให้ถูกต้องภายในระยะเวลาที่กำหนด
(๒) สั่งให้หยุดการดำเนินงานเป็นการชั่วคราว
(๓) เพิกถอนใบรับรอง

ข้อ
๑๓ ใบรับรองให้เป็นหน่วยงานฝึกอบรมเจ้าหน้าที่ความปลอดภัยในการทำงาน
มีผลใช้บังคับสองปีนับแต่วันที่ออกใบรับรอง
หน่วยงานฝึกอบรมเจ้าหน้าที่ความปลอดภัยในการทำงานใดมีความประสงค์จะดำเนินการต่อไป
ให้ยื่นคำขอต่ออายุใบรับรองต่ออธิบดี
หรือผู้ซึ่งมอบหมายก่อนวันที่ใบรับรองหมดอายุไม่น้อยกว่าสามสิบวัน
ให้นำความในข้อ
๔ ข้อ ๕ และข้อ ๖ มาใช้บังคับแก่การขอต่ออายุใบรับรองตามวรรคสองโดยอนุโลม

ข้อ
๑๔
ใบรับรองเป็นหน่วยงานฝึกอบรมเจ้าหน้าที่ความปลอดภัยในการทำงานที่ออกให้ตามประกาศกรมสวัสดิการและคุ้มครองแรงงาน
เรื่อง หลักเกณฑ์การขอใบรับรองเป็นหน่วยงานฝึกอบรมเจ้าหน้าที่ความปลอดภัยในการทำงาน
ลงวันที่ ๙ พฤษภาคม ๒๕๔๐ ให้คงใช้ได้ต่อไปจนสิ้นอายุที่กำหนดไว้


ประกาศ ณ วันที่ ๑๑
สิงหาคม พ.ศ. ๒๕๔๗
สุรินทร์ จิรวิศิษฏ์
อธิบดีกรมสวัสดิการและคุ้มครองแรงงาน









แบบรายงานการฝึกอบรมหลักสูตรเจ้าหน้าที่ความปลอดภัยในการทำงาน
 
[ดูข้อมูลจากภาพกฎหมาย]



























มยุรี/พิมพ์
๑
ธันวาคม ๒๕๔๗
นวพร/สุนันทา/ตรวจ
๑๗ ธันวาคม ๒๕๔๗
A+B

[๑] รก.๒๕๔๗/พ๙๘ง/๔๐/๗ กันยายน ๒๕๔๗